સ્વાનુભૂત એવા એક કિસ્સામાં એક પુરાણા ઘરની મરામત ચાલી રહી હતી. તેના પાયામાં દટાયેલી માટીની બે કુલડીઓ ખોદકામ કરતા મજૂરના હાથમાં આવી. જેમાંથી અરબી મુદ્રાવાળા તથા રાણીછાપ પ્રાચીન ચલણી સિક્કાઓ મળી આવ્યા. ખિસ્સામાં સમાય એટલા સિક્કાઓ લઈ પેલો મજુર કોઈની નજરે ચઢે તે પહેલાં પલાયન થઈ ગયો. બાકીના ત્યાં વેરાયેલા ૫૦-૬૦ જેટલા સિક્કા ઘરધણીએ સાચવીને રાખી દીધા. મકાનનો પહેલો સ્લેબ ભરાતો હતો ને સમાચાર આવ્યા કે એ ઘરની ૧૦મા ધોરણમાં અભ્યાસ કરતી દીકરીને શાળાથી પરત આવતાં અકસ્માત થયો છે. ગણતરીના કલાકમાં તે અવસાન પામી! તેના પાંચમા દિવસે એ મકાનના માલિક પોતે જ હૃદયરોગના હુમલામાં બાવન વર્ષની ઉંમરે અચાનક જ ચાલી ગયા. થોડા દિવસ પછી જાણવા મળ્યું કે ધન લઈને જતાં પેલો મજુર રાજસ્થાન જતાં રસ્તામાં કોઈ વાહન સાથે અથડાવાથી મરી ગયો છે. મકાનનું કામ પૂર્ણ થઈ ગયું. ઘરમાં બે વ્યક્તિના અવસાનનો શોક હોઈ કોઈ પૂજા-વિધાન કર્યા વગર જ પરિવારે તેમાં રહેવાનું શરૂ કર્યું. પેલા સિક્કા ઘરમાં જ સચવાયેલા હતા. ઘરમાં કોઈને કોઈ બીમારી સતાવ્યા કરતી. કેટલાંક વર્ષો બાદ માતુશ્રીને લાંબી બીમારીના અંતે કેન્સરનું નિદાન થતાં સારવાર દરમિયાન જ તેઓ શ્રીજીશરણ થઈ ગયાં. હવે પરિવારજનો વતન છોડી મોટા શહેરમાં રહેવા આવી ગયા. પરંતુ પેલા સિક્કાનો ડબ્બો પણ તેમની સાથે જ હતો. નવી જગ્યાએ સ્થિર થાય તેના છ જ મહિનામાં પુત્રની દોઢ વર્ષની નાની દીકરી મૃત્યુ પામી. છતાં પણ આને માટે પેલું સચવાયેલું ગુપ્ત ધન કારણરૂપ છે તે તરફ કોઈનું ધ્યાન ગયું નહીં, પણ આખરી ફટકારૂપે જ્યારે એમના ફ્લેટમાં ચોરી થઈ અને જર ઝવેરાત સહિતની સઘળી અમાનત ચોરાઈ ગઈ તેમાં સંગ્રહાયેલા પેલા સિક્કા ભરેલો ડબ્બો પણ ગયો! તે વખતે ઘરના સભ્યોની આંખ ઉઘડી. ત્યારપછી એ ઘરમાં કોઈ મરણ કે દુર્ઘટના બની નથી. એ ધનનું રક્ષણ કરતી કોઇ અજ્ઞાત શક્તિ એ ધન જ્યાં અને જેની પાસે હોય તેનું ધનોતપનોત કાઢી નાખતી હતી. પરંતુ એ કુટુંબના કોઇ સભ્યોને આ વાતનો કદી અહેસાસ જ ન થયો અને તેથી તેઓ સતત પરેશાની ભોગવતા જ રહ્યા.